แบงก์ระดมซับน้ำตาลูกค้าน้ำท่วม
สถานการณ์อุทกภัยในหลายพื้นที่ของประเทศ ไล่ตั้งแต่ภาคเหนือตอนล่างจนถึงพื้นที่ลุ่มแม่น้ำในภาคกลางขณะนี้
15 ก.ย. 2554

สถานการณ์อุทกภัยในหลายพื้นที่ของประเทศ ไล่ตั้งแต่ภาคเหนือตอนล่างจนถึงพื้นที่ลุ่มแม่น้ำในภาคกลางขณะนี้ 
โดย...ดำรงเกียรติ มาลา
สถานการณ์อุทกภัยในหลายพื้นที่ของประเทศ ไล่ตั้งแต่ภาคเหนือตอนล่างจนถึงพื้นที่ลุ่มแม่น้ำในภาคกลางขณะนี้ ได้สร้างความสูญเสียแก่ระบบเศรษฐกิจอย่างมาก โดยเฉพาะภาคการเกษตรที่ผลผลิตที่รอการเก็บเกี่ยวจำนวนมากต้องเสียหาย 
จนเป็นเหตุให้เกษตรกรบางส่วนตัดสินใจฆ่าตัวตายเพื่อหนีจากความเครียดและหนี้สินที่กู้ยืมมาเพื่อลงทุน ขณะที่ภาคธุรกิจอื่นๆ ก็ได้รับผลกระทบไม่น้อยไปกว่ากัน เนื่องจากไม่สามารถขนส่งและจำหน่ายสินค้าได้ตามกำหนดเวลา




 
ในภาวะยากลำบากเช่นนี้ ธุรกิจธนาคารถือเป็นกลไกสำคัญที่สามารถเข้ามาช่วยเหลือและลดแรงกดดันให้แก่เหล่าบรรดาผู้ประกอบการได้ ไม่ว่าจะเป็นการยืดระยะเวลาผ่อนชำระ พักการชำระดอกเบี้ย หรือการให้วงเงินกู้พิเศษสำหรับการฟื้นฟูกิจการหรือซ่อมแซมความเสียหาย เพื่อให้ลูกค้าสามารถประคองธุรกิจเอาไว้ได้ 
ธนาคารแรกที่เริ่มขยับให้ความช่วยเหลือลูกค้าแล้ว โดย ในคราวนี้ ได้แก่ “แบงก์วายุภักษ์” อภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย เปิดเผยว่า ธนาคารได้ขยาย 7 มาตรการช่วยเหลือทางการเงินกับลูกค้าผู้ประสบอุทกภัย ซึ่งได้ใช้ช่วยเหลือผู้ประสบอุทกภัยในช่วงเดือน เม.ย.ส.ค.ที่ผ่านมา ออกไปจนถึงสิ้นปีนี้ โดยมาตรการช่วยเหลือประกอบด้วย 
1.เงินกู้กรุงไทยสู้อุทกภัย ให้วงเงินกู้กับลูกค้าที่ได้รับความเสียหายเพื่อใช้ฟื้นฟูกิจการ โดยในปีที่ 1 คิดอัตราดอกเบี้ยเอ็มแอลอาร์ลบ 1% ต่อปี หลังจากนั้นคิดดอกเบี้ยเอ็มแอลอาร์ ผ่อนชำระนานถึง 5 ปี สามารถใช้หลักประกันเดิม 2.เงินทุนหมุนเวียนกรุงไทยสู้อุทกภัย ให้เงินกู้เป็นทุนหมุนเวียนเพื่อเสริมสภาพคล่อง 3.โครงการกรุงไทยสู้อุทกภัย สำหรับลูกค้าที่ไม่ประสงค์กู้เพิ่ม ธนาคารให้พักชำระเงินต้น 
3.โครงการกรุงไทยสู้อุทกภัย สำหรับลูกค้าที่ไม่ประสงค์กู้เพิ่ม ธนาคารให้พักชำระเงินต้นนาน 6 เดือน 4.สินเชื่อที่อยู่อาศัยกรุงไทยสู้อุทกภัย ธนาคารให้วงเงินสินเชื่อเพิ่มเติมกับลูกค้าสินเชื่อเพื่อที่อยู่อาศัยเต็มตามจำนวนเงินที่ได้ผ่อนชำระกับธนาคาร โดยไม่ตรวจสอบประวัติทางการเงิน ไม่ต้องประเมินราคาหลักทรัพย์ รวมทั้งยกเว้นค่าธรรมเนียมการนำนิติกรรมจำนอง คิดดอกเบี้ยเอ็มอาร์อาร์ลบ 1.75% ต่อปีในปีแรก จากนั้นคิดดอกเบี้ยเอ็มอาร์อาร์ลบ 0.50% ต่อปี ผ่อนชำระสูงสุดนานถึง 60 งวด
5.กรุงไทยจับคู่ธุรกิจสู้อุทกภัย ระหว่างผู้ประกอบการที่ได้รับความเสียหายกับผู้จำหน่ายวัสดุก่อสร้างและเครื่องจักรอุปกรณ์ผู้รับเหมา เพื่อให้สามารถปรับปรุงซ่อมแซมกิจการในราคาพิเศษ 6.สินเชื่อเพื่อพัฒนาองค์กรปกครองส่วนท้องถิ่น เพื่อการฟื้นฟูหลังอุทกภัย ดอกเบี้ย 6 เดือนแรก 4% ต่อปี หลังจากนั้นคิดอัตราเงินฝากประจำ 6 เดือนบวก 1.65% ปลอดเงินต้น 6 เดือน 
นอกจากนี้ ยังได้ ยกเว้นค่าธรรมเนียมการโอนเงินเพื่อช่วยเหลือผู้ประสบภัยน้ำท่วม ทั้งการโอนเงินเพื่อบริจาคและโอนเงินเพื่อช่วยเหลือญาติพี่น้องที่อยู่ในพื้นที่ประสบภัยพิบัติ โดยขณะนี้ได้มีหน่วยงานต่างๆ ได้เปิดบัญชีกับธนาคารเพื่อให้ความช่วยเหลือผู้ประสบภัย เช่น บัญชีกองทุนช่วยเหลือผู้ประสบสาธารณภัย สำนักนายกรัฐมนตรี เลขที่บัญชี 0670068950
ด้านธนาคารกสิกรไทยได้ออกมาตรการช่วยเหลือลูกค้า 3 กลุ่ม ได้แก่ สินเชื่อเงินสด สินเชื่อบ้านและบัตรเครดิต โดยสินเชื่อเงินสดจะระงับการติดตามหนี้สินเชื่อบุคคลชั่วคราว แต่ผู้เข้าร่วมโครงการต้องเป็นลูกค้าที่ใช้สินเชื่อเงินสดทันใจกสิกรไทย (KExpress Cash) ที่ได้รับผลกระทบจากอุทกภัยตามประกาศพื้นที่ประสบภัยพิบัติฉุกเฉินของกระทรวงมหาดไทย และลงทะเบียนแจ้งสิทธิขอเข้าร่วมเท่านั้น 
นอกจากนี้ ลูกค้าต้องไม่มีประวัติค้างชำระเกิน 30 วัน ย้อนหลัง 3 เดือน และไม่เป็นผู้ที่อยู่ระหว่างการปรับโครงสร้างหนี้และดำเนินการฟ้องร้องคดีของธนาคาร 
สำหรับลูกค้าสินเชื่อบ้านที่ประสบภัย สามารถเลือกรับความช่วยเหลือได้ 3 แบบ 1.ปรับลดยอดการผ่อนชำระสินเชื่อบ้านลงสูงสุดไม่เกิน 40% ของยอดผ่อนชำระปกติ 2.ปรับการผ่อนชำระเป็นแบบปลอดชำระเงินต้นเป็นระยะเวลาสูงสุด 6 เดือน ปลอดชำระเงินต้น 3.ลูกค้าสินเชื่อบ้านกสิกรไทยสามารถขอสินเชื่อบ้านอเนกประสงค์กสิกรไทยเพิ่มเติม โดยมีข้อแม้ว่าลูกค้าต้องไม่เป็นหนี้ขาดผ่อนชำระเกิน 90 วัน (เอ็นพีแอล) กับสถาบัน การเงินใดๆ ต้องไม่เป็นหรือเคยเป็นลูกค้าปรับโครงสร้างหนี้ หรือถูกดำเนินคดี
ขณะที่ลูกค้าบัตรเครดิต ธนาคารจะให้ความช่วยเหลือโดยระงับการติดตามหนี้บัตรเครดิตชั่วคราว แต่มีเงื่อนไขว่าผู้ถือบัตรจะต้องไม่มีหนี้บัตรเครดิตค้างชำระเกิน 30 วัน และต้องไม่เป็นหรือเคยเป็นลูกค้าปรับโครงสร้างหนี้ หรือถูกดำเนินคดีเช่นกัน 
เลอศักดิ์ จุลเทศ ผู้อำนวยการธนาคารออมสิน กล่าวว่า ธนาคารได้เพิ่มมาตรการช่วยเหลือฉุกเฉินเป็นกรณีพิเศษ สำหรับลูกค้าที่ประสบกับภัยน้ำท่วม ดินโคลนถล่มซ้ำซ้อน โดยธนาคารจะหยุดคิดดอกเบี้ยเป็นระยะเวลา 6 เดือน หลังจากที่ก่อนหน้านี้ธนาคารได้ออกมาตรการให้ความช่วยเหลือลูกค้าและประชาชนทั่วไปแล้ว โดยลูกค้าสามารถยื่นความจำนงได้ที่สาขาของธนาคาร
บุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ขณะนี้ธนาคารอยู่ระหว่างประเมินความเสียหายของลูกค้าในพื้นที่ประสบภัยเพื่อออกมาตรการช่วยเหลือ โดยในเบื้องต้นคาดว่าจะมีการยืดระยะเวลาการผ่อนชำระให้
นอกจากความช่วยเหลือจากหน่วยงานรัฐที่ต้องเร่งทุ่มงบประมาณฟื้นฟูพื้นที่ประสบภัยโดยเร็วแล้ว ความช่วยเหลือทางการเงินจากธนาคารในฐานะเจ้าหนี้เองก็มีความสำคัญแก่ผู้ประสบภัยไม่ยิ่งหย่อนไปกว่ากัน เพื่อให้ผู้ที่ได้รับผลกระทบสามารถประคองธุรกิจและชีวิตต่อไปได้ 
เชื่อแน่ว่าอีกไม่นานธนาคารแห่งอื่นๆ คงจะทยอยออกมาตรการให้ความช่วยเหลือแก่ลูกค้าตามมา เพราะนอกจากจะช่วยลดความเสี่ยงจากการเป็นหนี้ที่ไม่ก่อให้เกิดรายได้ของธนาคารแล้ว ยังเป็นการมัดใจลูกค้าให้อยู่กับธนาคารในระยะยาวอีกด้วย
ด้านนายวิบูลย์ เพิ่มอารยวงศ์ กรรมการผู้จัดการ บสย. กล่าวว่า เรื่องเร่งด่วนคือการช่วยเหลือผู้ประกอบการที่ได้รับความเสียหายจากสถานการณ์อุทกภัย ได้แก่ มาตรการพักการชำระค่าธรรมเนียมค้ำประกัน เป็นระยะเวลา 6 เดือน และจะยกเว้นค่าธรรมเนียมค้ำประกันสินเชื่อในปีแรก ภายใต้โครงการค้ำประกันสินเชื่อในลักษณะ Portfolio Guarantee Scheme ระยะที่ 3 สำหรับผู้ประกอบการที่ได้รับความเสียหายจากสถานการณ์อุทกภัย วงเงินค้ำประกันรวมไม่เกิน 2,000 ล้านบาท